Kaščáková, Renáta, poslankyňa NR SR (2019-02-01):
Ďakujem za slovo. Dovolím si v krátkosti odôvodniť tento návrh zákona a potom by som o ňom povedala aj viac v rozprave, do ktorej sa týmto zároveň prihlasujem. Takže návrh nášho zákona, ktorým sa mení a dopĺňa zákon č. 532/2010 Z. z. o rozhlase a televízii Slovenska a o zmene a doplnení niektorých zákonov v znení neskorších predpisov, predkladám v mene skupiny poslancov Národnej rady z poslaneckého klubu strany Sloboda a Solidarita. V zmysle zákona č. 340/2012 Z. z. o úhrade za služby verejnosti poskytovanej Rozhlasom a televíziou Slovenska v oblasti televízneho a rozhlasového vysielania v znení zmien a doplnkov majú okrem výnimiek všetky fyzické osoby, ktoré sú evidované dodávateľom elektriny v evidencii odberateľov elektriny, ako aj zamestnávatelia, ktorí v pracovnom pomere alebo v obdobnom vzťahu zamestnávajú aspoň troch zamestnancov, povinnosť prispievať na chod Rozhlasu a televízie Slovenska prostredníctvom úhrad za služby verejnosti, vo verejnosti viac známych ako koncesionárske poplatky. Tento výber považujeme, resp. je nespravodlivý a neetický, nakoľko zaväzuje občanov prispievať na verejnoprávne médiá bez ohľadu na to, či služby rozhlasu televízie využívajú, alebo nie. Je navyše aj diskriminačný voči zamestnávateľom, ktorí sú povinní platiť podľa počtu zamestnancov takisto bez ohľadu na to, či pri svojej podnikateľskej činnosti služby verejnoprávnych médií využívajú, alebo nie. Ak chce štát poskytovať občanom služby RTVS ako verejnoprávneho média, musí vyčleniť na jeho financovanie prostriedky z daní, ktoré občania štátu už odvádzajú, a nie zaťažovať verejnosť ďalšími osobitnými poplatkami. Cieľom nášho návrhu je teda zrušiť úhrady za služby verejnosti ako osobitnú finančnú záťaž občanov i podnikateľskej sféry, ktorá ide nad rámec ich daňového a odvodového zaťaženia. Súbežne s týmto návrhom navrhujeme cez zmenu zákona č. 532/2010 Z. z. o rozhlase a televízii Slovenska zaviesť financovanie tejto služby prostredníctvom nárokovateľného príspevku zo štátneho rozpočtu. Vzhľadom na to, že týmto návrhom sa zrušuje zákon o úhrade za služby verejnosti, tak obsahuje náš návrh zákona taktiež príslušné prechodné ustanovenia, ktoré stanovujú, že RTVS bude od 1. januára 2020 vykonávať výber a vymáhanie úhrad a iných pohľadávok, ktoré neboli zaplatené do 31. decembra 2019, pričom sa na tento výber, vymáhanie úhrad a iných pohľadávok bude vzťahovať zákon č. 340/2012 Z. z. o úhrade za služby verejnosti v znení účinnom k 31. decembru 2019, a teda takto vybraté a vymožené úhrady za služby verejnosti, ako aj vymožené iné pohľadávky budú príjmom Rozhlasu a televízie Slovenska. Prijatie navrhovaného zákona bude mať negatívny dopad na rozpočet verejnej správy, tak ako je vyčíslený v doložke vybraných vplyvov, bude mať pozitívne sociálne vplyvy a pozitívne vplyvy na podnikateľské prostredie. Nebude mať vplyv na životné prostredie ani na informatizáciu spoločnosti. Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, viazaná, a s právom Európskej únie. Takže toľko v krátkosti odôvodnenie. Ďakujem.